ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

1.1. Γενικό πλαίσιο

Οι ιδιότητες που έκαναν τις πλαστικές σακούλες μεταφοράς εμπορική επιτυχία – χαμηλό βάρος και υψηλή αντοχή – είναι και εκείνες που συνέβαλαν στην ευρεία χρήση τους. Εκτιμάται ότι, το 2010, κάθε πολίτης της ΕΕ χρησιμοποίησε 198 πλαστικές σακούλες μεταφοράς, από τις οποίες περίπου το 90 % εκτιμάται ότι ήταν λεπτές· επαναχρησιμοποιούνται λιγότερο συχνά από τις χοντρότερες σακούλες και είναι πιθανότερο να συμβάλλουν στη δημιουργία απορριμμάτων. Αν συνεχιστεί η σημερινή πρακτική, η κατανάλωση πλαστικών σακουλών αναμένεται να αυξηθεί περαιτέρω.

Από ορισμένες εκτιμήσεις προκύπτει επίσης ότι, το 2010, περισσότερες από 8 δισεκατομμύρια πλαστικές σακούλες μεταφοράς ήταν διάσπαρτες στην ΕΕ. Δεν καταλήγουν στα συστήματα διαχείρισης αποβλήτων και συσσωρεύονται στο περιβάλλον μας, ιδίως με τη μορφή θαλάσσιων απορριμμάτων, κάτι που αναγνωρίζεται όλο και περισσότερο ως σημαντική πρόκληση σε παγκόσμιο επίπεδο. Υπάρχουν επίσης τεκμηριωμένα στοιχεία σχετικά με τη συσσώρευση μεγάλου όγκου απορριμμάτων στις ευρωπαϊκές θάλασσες. Το πρόβλημα των αποβλήτων που δημιουργούν οι πλαστικές σακούλες στα υδάτινα οικοσυστήματα δεν επηρεάζει μόνο τις χώρες που διαθέτουν ακτογραμμή, αφού σημαντική ποσότητα των αποβλήτων από το χερσαίο τμήμα αυτών των χωρών φθάνει στη θάλασσα μέσω των ποταμών. Οι πλαστικές σακούλες μεταφοράς, μετά την απόρριψή τους, μπορεί να διατηρηθούν για εκατοντάδες χρόνια, κυρίως σε κατακερματισμένη μορφή. Η ήδη μεγάλη και συνεχώς αυξανόμενη κατανάλωση αυτού του είδους σακούλας δεν συνιστά επίσης την καλύτερη λύση από άποψη αποδοτικότητας των πόρων.

Στην ΕΕ, οι πλαστικές σακούλες μεταφοράς θεωρούνται συσκευασία δυνάμει της οδηγίας για τις συσκευασίες και τα απορρίμματα συσκευασίας (οδηγία 94/62/ΕΚ). Ωστόσο, δεν υπάρχει νομοθεσία ή πολιτική της ΕΕ που να αφορά ειδικά τις πλαστικές σακούλες μεταφοράς. Ορισμένα κράτη μέλη έχουν ήδη αναπτύξει πολιτικές για τη μείωση της χρήσης τους, π.χ. μέσω μέτρων τιμολόγησης, συμφωνιών με τον τομέα του λιανικού εμπορίου ή εκστρατειών ευαισθητοποίησης, με ποικίλα αποτελέσματα. Έπειτα από προσπάθειες ορισμένων κρατών μελών να απαγορεύσουν τις πλαστικές σακούλες μεταφοράς, το Συμβούλιο Περιβάλλοντος της 14ης Μαρτίου 2011 εξέτασε το θέμα και κάλεσε την Επιτροπή να αναλύσει την πιθανή δράση της ΕΕ κατά της κατανάλωσης πλαστικών σακουλών.

1.2. Αιτιολόγηση και στόχοι της πρότασης

Ο γενικός στόχος της εν λόγω πρότασης για τις πλαστικές σακούλες μεταφοράς είναι να περιορίσει τις επιπτώσεις τους στο περιβάλλον, και ιδίως τη δημιουργία απορριμμάτων, να ενθαρρύνει την πρόληψη της δημιουργίας αποβλήτων και την αποτελεσματικότερη χρήση των πόρων και, παράλληλα, να περιορίσει τις αρνητικές κοινωνικοοικονομικές συνέπειες. Πιο συγκεκριμένα, σκοπός της πρότασης είναι να μειωθεί η κατανάλωση πλαστικών σακουλών μεταφοράς με πάχος μικρότερο από 50 μικρά (0,05 χιλιοστά) στην Ευρωπαϊκή Ένωση.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

2.1. Διαβούλευση και εμπειρογνωμοσύνη

2.1.1. Μελέτες

Το 2011 εκπονήθηκε μελέτη σχετικά με τους συνηθέστερους τρόπους παραγωγής και κατανάλωσης πλαστικών σακουλών μεταφοράς, τις επιπτώσεις τους και τον αντίκτυπο των διαφόρων επιλογών πολιτικής όσον αφορά τη μείωση της χρήσης τους[1]. Το 2012 πραγματοποιήθηκε συμπληρωματική μελέτη για τη λεπτομερέστερη εκτίμηση των κοινωνικοοικονομικών επιπτώσεων των διαφόρων επιλογών πολιτικής[2].

2.1.2. Εσωτερικές διαβουλεύσεις

Τον Ιούνιο του 2011 συστάθηκε διυπηρεσιακή συντονιστική ομάδα (ΔΣΟ), στην οποία συμμετείχαν εκπρόσωποι της ΓΔ ENV, της ΓΔ ENTR, της Γενικής Γραμματείας, της Νομικής Υπηρεσίας και της ΓΔ SANCO. Η εν λόγω ΔΣΟ παρακολούθησε την εκπόνηση της εκτίμησης επιπτώσεων.

2.1.3. Εξωτερικές διαβουλεύσεις

Από τις 17 Μαΐου έως τις 9 Αυγούστου 2011 πραγματοποιήθηκε δημόσια διαβούλευση σύμφωνα με τα ισχύοντα ελάχιστα πρότυπα για τις διαβουλεύσεις.

Υποβλήθηκαν 15 538 απαντήσεις, αριθμός που μαρτυρεί τις έντονες ανησυχίες του κοινού σχετικά με τη μη βιώσιμη κατανάλωση των πλαστικών σακουλών μεταφοράς και τις υψηλές προσδοκίες για την ανάληψη δράσης από την ΕΕ στον συγκεκριμένο τομέα.

2.2. Εκτίμηση επιπτώσεων

Μαζί με την παρούσα πρόταση δημοσιεύονται η σχετική σύνοψη και η έκθεση εκτίμησης των επιπτώσεων. Η εκτίμηση επιπτώσεων αξιολογεί τις κυριότερες περιβαλλοντικές, κοινωνικές και οικονομικές επιπτώσεις των διαφόρων επιλογών πολιτικής όσον αφορά τη μείωση της κατανάλωσης πλαστικών σακουλών μεταφοράς. Αξιολογούνται διάφορα επίπεδα φιλοδοξίας, τα οποία συγκρίνονται με το «σενάριο αναφοράς», προκειμένου να προσδιοριστούν τα πλέον κατάλληλα μέσα για την ελαχιστοποίηση των δαπανών και τη μεγιστοποίηση των οφελών.

Στις 15 Μαρτίου 2013 η επιτροπή εκτίμησης επιπτώσεων της Επιτροπής εξέδωσε θετική γνώμη για την εκτίμηση επιπτώσεων, προβαίνοντας παράλληλα σε ορισμένες συστάσεις για τη βελτίωση της έκθεσης. Η εν λόγω επιτροπή, αναφερόμενη στη δυνατότητα να τεθεί ένας κοινός, πανευρωπαϊκός στόχος για τη μείωση της κατανάλωσης πλαστικών σακουλών, ζήτησε να εκτιμηθεί κατά πόσον το πρόβλημα δημιουργίας απορριμμάτων από αυτό το είδος σακουλών θα μπορούσε να αντιμετωπιστεί με την ανάληψη δράσης σε επίπεδο κρατών μελών.

Η περαιτέρω εξέταση των διαθέσιμων πολιτικών επιλογών οδήγησε στο συμπέρασμα ότι θα ήταν δύσκολο να καθοριστεί και να επιδιωχθεί ο πανευρωπαϊκός στόχος της μείωσης από όλα τα κράτη μέλη. Ως εκ τούτου, αντί να οριστεί ένας κοινός στόχος για την ΕΕ, είναι προτιμότερο να εισαχθεί στην οδηγία 94/62/ΕΚ η υποχρέωση για όλα τα κράτη μέλη να μειώσουν την κατανάλωση λεπτών πλαστικών σακουλών, επιτρέποντάς τους, παράλληλα, να θέσουν τους δικούς τους εθνικούς στόχους μείωσης και να επιλέξουν τα μέτρα για την επίτευξη των στόχων αυτών. Ωστόσο, το ενδεχόμενο καθορισμού ενός πανευρωπαϊκού στόχου μείωσης θα μπορούσε να εξεταστεί σε μεταγενέστερο στάδιο.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

3.1. Συνοπτική παρουσίαση της προτεινόμενης δράσης

Η πρόταση τροποποιεί το άρθρο 4 («Πρόληψη») της οδηγίας 94/62/ΕΚ, απαιτώντας από τα κράτη μέλη να λάβουν μέτρα για τη μείωση της κατανάλωσης λεπτών πλαστικών σακουλών μεταφοράς. Ορίζει ότι τα μέτρα αυτά μπορεί να περιλαμβάνουν τη χρήση οικονομικών μέσων, καθώς και περιορισμών εμπορίας κατά παρέκκλιση από το άρθρο 18 της οδηγίας. Μ’ αυτόν τον τρόπο, η τελευταία διάταξη διευρύνει το φάσμα των μέσων που έχουν στη διάθεσή τους τα κράτη μέλη για να αντιμετωπίσουν τη μη βιώσιμη κατανάλωση πλαστικών σακουλών.

Για τους σκοπούς της παρούσας οδηγίας, στο άρθρο 3 («Ορισμοί») εισάγεται ορισμός για τις «λεπτές πλαστικές σακούλες μεταφοράς».

3.2. Νομική βάση και δικαίωμα δράσης

Η πρόταση έχει την ίδια νομική βάση με την οδηγία 94/62/ΕΚ (άρθρο 100α, νυν άρθρο 114 της ΣΛΕΕ).

Το δικαίωμα της ΕΕ να αναλάβει δράση απορρέει από το γεγονός ότι τα υψηλά ποσοστά κατανάλωσης πλαστικών σακουλών μεταφοράς συνιστούν τόσο κοινή όσο και διασυνοριακή πρόκληση, ενώ μια πανευρωπαϊκή πρωτοβουλία είναι αναγκαία για να αντιμετωπιστεί το πρόβλημα με περισσότερο συνεκτικό και αποτελεσματικό τρόπο. Προς το παρόν, τα μέτρα που λαμβάνονται από μεμονωμένα κράτη μέλη για την αντιμετώπιση του προβλήματος στερούνται συνοχής όσον αφορά τους επιδιωκόμενους στόχους. Επιπλέον, τα μονομερή μέτρα που συνεπάγονται περιορισμούς εμπορίας εγείρουν ερωτήματα ως προς τη συμβατότητά τους με την οδηγία 94/62/ΕΚ ως έχει σήμερα. Ταυτόχρονα, οι θετικές εμπειρίες ορισμένων κρατών μελών αποδεικνύουν ότι είναι πράγματι εφικτό να μειωθεί η κατανάλωση πλαστικών σακουλών σημαντικά.

Η δράση της ΕΕ για να μειωθεί η χρήση πλαστικών σακουλών μεταφοράς ευθυγραμμίζεται πλήρως με τους στόχους της οδηγίας 94/62/ΕΚ σχετικά με τις συσκευασίες και τα απορρίμματα συσκευασίας, και ιδίως με τον στόχο που αφορά την πρόληψη και τη μείωση των περιβαλλοντικών επιπτώσεων των συσκευασιών και των απορριμμάτων συσκευασίας.

Η παρούσα πρόταση, λόγω του ειδικού χαρακτήρα και πλαισίου της, υποβάλλεται ως αυτόνομη πρωτοβουλία, πριν από τη γενικότερη αναθεώρηση της πολιτικής της ΕΕ στον τομέα των αποβλήτων, την οποία θα παρουσιάσει η Επιτροπή την άνοιξη του 2014.

3.3. Αρχή της επικουρικότητας και της αναλογικότητας

Η πρόταση είναι σύμφωνη με την αρχή της επικουρικότητας και της αναλογικότητας που ορίζονται στο άρθρο 5 της Συνθήκης για την Ευρωπαϊκή Ένωση. Περιορίζεται στην τροποποίηση της οδηγίας 94/62/ΕΚ, με τη διαμόρφωση ενός πλαισίου για τη θέσπιση κοινών στόχων, αφήνοντας παράλληλα στα κράτη μέλη την ευχέρεια να αποφασίσουν τις ακριβείς μορφές εφαρμογής.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν θα έχει επιπτώσεις στον προϋπολογισμό της Ευρωπαϊκής Ένωσης και, επομένως, δεν συνοδεύεται από το δημοσιονομικό δελτίο που προβλέπεται στο άρθρο 31 του δημοσιονομικού κανονισμού [κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου].

2013/0371 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την τροποποίηση της οδηγίας 94/62/ΕΚ για τις συσκευασίες και τα απορρίμματα συσκευασίας με σκοπό τη μείωση της κατανάλωσης λεπτών πλαστικών σακουλών μεταφοράς

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,

Έχοντας υπόψη την πρόταση της Ευρωπαϊκής Επιτροπής[3],

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[4],

Αφού ζήτησε τη γνώμη της Επιτροπής των Περιφερειών[5],

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

(1) Η οδηγία 94/62/ΕΚ του Ευρωπαϊκού Κοινοβουλίου και του Συμβουλίου[6] εκδόθηκε προκειμένου να προληφθούν ή να μειωθούν οι επιπτώσεις των συσκευασιών και των απορριμμάτων συσκευασίας στο περιβάλλον. Παρά το γεγονός ότι οι πλαστικές σακούλες μεταφοράς συνιστούν συσκευασία κατά την έννοια της εν λόγω οδηγίας, οι διατάξεις της δεν περιλαμβάνουν ειδικά μέτρα σχετικά με την κατανάλωση αυτής της κατηγορίας σακουλών.

(2) Η κατανάλωση πλαστικών σακουλών μεταφοράς δημιουργεί υψηλά επίπεδα απορριμμάτων και οδηγεί σε αναποτελεσματική χρήση των πόρων, κατάσταση που αναμένεται να επιδεινωθεί, εάν δεν ληφθούν μέτρα. Η απόρριψη πλαστικών σακουλών μεταφοράς εντείνει το πρόβλημα των θαλάσσιων απορριμμάτων που απειλούν τα θαλάσσια οικοσυστήματα σε παγκόσμιο επίπεδο.

(3) Οι πλαστικές σακούλες μεταφοράς πάχους μικρότερου από 50 μικρά, που αντιπροσωπεύουν τη συντριπτική πλειονότητα του συνολικού αριθμού πλαστικών σακουλών μεταφοράς που καταναλώνονται στην Ένωση, επαναχρησιμοποιούνται λιγότερο συχνά από τις χοντρότερες πλαστικές σακούλες μεταφοράς και είναι πιθανότερο να συμβάλλουν στη δημιουργία απορριμμάτων.

(4) Τα επίπεδα κατανάλωσης πλαστικών σακουλών μεταφοράς ποικίλλουν σημαντικά σ’ ολόκληρη την Ένωση, λόγω των διαφορών που παρατηρούνται στις καταναλωτικές συνήθειες, την ευαισθητοποίηση σε περιβαλλοντικά θέματα, καθώς και την αποτελεσματικότητα των μέτρων πολιτικής που λαμβάνονται από τα κράτη μέλη. Ορισμένα κράτη μέλη έχουν καταφέρει να μειώσουν σημαντικά τα επίπεδα κατανάλωσης πλαστικών σακουλών μεταφοράς: η μέση κατανάλωση στα επτά κράτη μέλη με τις καλύτερες επιδόσεις ανέρχεται μόνο στο 20 % της μέσης κατανάλωσης στην ΕΕ.

(5) Τα κράτη μέλη, για να προωθήσουν παρόμοιες μειώσεις όσον αφορά το επίπεδο της μέσης κατανάλωσης λεπτών πλαστικών σακουλών μεταφοράς, πρέπει να λάβουν μέτρα για να μειώσουν την κατανάλωση πλαστικών σακουλών μεταφοράς πάχους μικρότερου από 50 μικρά, σύμφωνα με τους γενικούς στόχους της πολιτικής της Ένωσης για τα απόβλητα και της ιεράρχησης των αποβλήτων από την Ένωση, όπως προβλέπεται στην οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών[7]. Αυτά τα μέτρα μείωσης θα πρέπει να λαμβάνουν υπόψη τα καταγραφόμενα επίπεδα κατανάλωσης πλαστικών σακουλών μεταφοράς στα επιμέρους κράτη μέλη και τα υψηλότερα επίπεδα να απαιτούν πιο φιλόδοξες προσπάθειες. Για την παρακολούθηση της προόδου όσον αφορά τη μείωση της χρήσης λεπτών πλαστικών σακουλών μεταφοράς οι εθνικές αρχές θα παρέχουν στοιχεία σχετικά με τη χρήση τους σύμφωνα με το άρθρο 17 της οδηγίας 94/62/ΕΚ.

(6) Τα μέτρα που πρέπει να ληφθούν από τα κράτη μέλη μπορεί να περιλαμβάνουν τη χρήση οικονομικών μέσων, όπως φόρων και τελών, τα οποία έχουν αποδειχθεί ιδιαίτερα αποτελεσματικά για τη μείωση της χρήσης πλαστικών σακουλών μεταφοράς, καθώς και περιορισμούς εμπορίας, όπως απαγορεύσεις, κατά παρέκκλιση από το άρθρο 18 της οδηγίας 94/62/ΕΚ, με την επιφύλαξη των απαιτήσεων που προβλέπονται στα άρθρα 34 έως 36 της Συνθήκης για τη λειτουργία της Ευρωπαϊκής Ένωσης.

(7) Τα μέτρα για τη μείωση της κατανάλωσης πλαστικών σακουλών μεταφοράς δεν θα πρέπει να έχουν ως αποτέλεσμα τη συνολική αύξηση της παραγωγής συσκευασιών.

(8) Τα μέτρα που προβλέπονται στην παρούσα οδηγία είναι σύμφωνα με την ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με τον χάρτη πορείας για μια αποδοτική, από πλευράς πόρων, Ευρώπη[8], και αναμένεται ότι θα συμβάλλουν σε ενέργειες κατά της δημιουργίας απορριμμάτων οι οποίες θα πραγματοποιηθούν σύμφωνα με την οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, για τη δημιουργία πλαισίου κοινοτικής δράσης στον τομέα της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική)[9].

(9) Ως εκ τούτου, η οδηγία 94/62/ΕΚ θα πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 94/62/ΕΚ τροποποιείται ως εξής:

(1) Στο άρθρο 3 παρεμβάλλεται η ακόλουθη νέα παράγραφος 2α:

«2α. «λεπτές πλαστικές σακούλες μεταφοράς»: σακούλες από πλαστικά υλικά όπως ορίζονται στο άρθρο 3 παράγραφος 1 του κανονισμού (ΕΕ) αριθ. 10/2011* της Επιτροπής, με πάχος τοιχώματος μικρότερο από 50 μικρά, οι οποίες διατίθενται σε καταναλωτές στο σημείο πώλησης εμπορευμάτων ή προϊόντων.

_______________________

* ΕΕ L 12 της 15.1.2011, p. 1.»

(2) Στο άρθρο 4, παρεμβάλλεται η ακόλουθη παράγραφος 1α:

«1α. Τα κράτη μέλη λαμβάνουν μέτρα για να επιτευχθεί μείωση της κατανάλωσης λεπτών πλαστικών σακουλών μεταφοράς στο έδαφός τους εντός δύο ετών από την έναρξη ισχύος της παρούσας οδηγίας.

Τα μέτρα αυτά μπορούν να περιλαμβάνουν τη θέσπιση εθνικών στόχων μείωσης, την εφαρμογή οικονομικών μέσων, καθώς και την επιβολή περιορισμών εμπορίας κατά παρέκκλιση από το άρθρο 18 της παρούσας οδηγίας.

Τα κράτη μέλη προσκομίζουν στοιχεία σχετικά με τις συνέπειες των εν λόγω μέτρων στη συνολική δημιουργία απορριμμάτων συσκευασίας όταν υποβάλλουν έκθεση στην Επιτροπή σύμφωνα με το άρθρο 17 της παρούσας οδηγίας.»

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως δώδεκα μήνες μετά την έναρξη ισχύος της παρούσας οδηγίας. Ανακοινώνουν αμέσως στην Επιτροπή το κείμενο των εν λόγω διατάξεων.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] BioIntelligence Service, 2011. Assessment of impacts of options to reduce the use of single-use plastic carrier bags (Εκτίμηση των επιπτώσεων των επιλογών με σκοπό να μειωθεί η χρησιμοποίηση πλαστικών σακουλών μεταφοράς μίας χρήσης), τελική έκθεση.

[2] Eunomia 2012. Assistance to the Commission to complement an assessment of the socio-economic costs and benefits of options to reduce use of single-use plastic carrier bags in the EU (Παροχή συνδρομής στην Επιτροπή με σκοπό τη συμπλήρωση της αξιολόγησης των κοινωνικοοικονομικών δαπανών και των οφελών που συνεπάγονται οι επιλογές για τη μείωση της χρησιμοποίησης πλαστικών σακουλών μίας χρήσης στην ΕΕ), τελική έκθεση.

[3] ΕΕ C της , σ. .

[4] ΕΕ C της , σ. .

[5] ΕΕ C

[6] ΕΕ L 365 της 31.12.1994, σ. 10.

[7] ΕΕ L 312 της 22.11.2008, σ. 3.

[8] COM(2011)571 τελικό.

[9] ΕΕ L 164 της 25.6.2008, σ. 19-40.